b'\n_START_ARTICLE_\nAlta Mesopot\xc3\xa0mia\n_START_SECTION_\nPoblament \xc3\xa0rab\n_START_PARAGRAPH_\nDes del segle III les tribus \xc3\xa0rabs Lakhm i Tanukh del grup meridional, van establir-se a l\'Eufrates. Al principis del segle VII les tribus Taghlib i Bakr del grup R\xc3\xa0bia es van establir tamb\xc3\xa9 a l\'Iraq. Abans de la meitat del segle tribus dels Bakr, especialment el subgrup Shaybani van acompanyar a les tropes del califa en la seva expansi\xc3\xb3 mentre el Taghlib romanien cristians. La part occidental, que era possessi\xc3\xb3 bizantina, va quedar a\xc3\xafllada en conquerir els \xc3\xa0rabs S\xc3\xadria, i fou ocupada quasi sense resist\xc3\xa8ncia el 639, 640 i 641. La part oriental, que era persa, fou conquerida el 641 des l\'Iraq. Va quedar inclosa en el govern de S\xc3\xadria, per\xc3\xb2 despr\xc3\xa9s de Muawiya se\'n va separar i fou governada per membres de la fam\xc3\xadlia omeia, com Muh\xc3\xa0mmad ibn Marwan o M\xc3\xa0slama ibn Abd-al-M\xc3\xa0lik, governadors al mateix temps d\'Arm\xc3\xa8nia._NEWLINE_Quan els musulmans es van expandir cap al nord, els Bakr i els Taghlib van penetrar a l\'Alta Mesopot\xc3\xa0mia, en l\'anomenat districte de Mossul. Els Taghlib es van establir al districte del Diyar Rabia  mentre els Bakr, especialment els Shaybani, es van dirigir al nord del Tigris i es van establir a l\'entorn d\'Amida, a la prov\xc3\xadncia arm\xc3\xa8nia d\'Alzniq, que fou rebatejada Diyar Bakr, mentre Amida fou rebatejada Diyarbakr. La resta de l\'Alta Mesopot\xc3\xa0mia, o sigui l\'Osroene, fou poblada pels Kays o Qays o Qaysites del grup Mudar; els seus sub-grups venien de Palestina i S\xc3\xadria; una bona partes va quedar a S\xc3\xadria  per\xc3\xb2 un nombre important, des de Osorene va creuar l\'Eufrates cap al nord, establint-se en el territori que es va dir Diyar Mudar. La poblaci\xc3\xb3 de S\xc3\xadria i Jazira va restar en majoria l\'existent, per\xc3\xb2 els \xc3\xa0rabs van ser l\'\xc3\xa8tnia dominant. A la Jazira i havia sirians, kurds, armenis, jueus i altres, per\xc3\xb2 progressivament van ser arabitzats \xc3\xa8tnica i culturalment i a m\xc3\xa9s van acceptar l\'islam. Despr\xc3\xa9s de la conquesta la Jazira va esdevenir una prov\xc3\xadncia del califat dividida en tres districtes: Diyar Bakr, Diyar Rabia i Diyar Mudar. El Diyar Rabia al mitj\xc3\xa0 Tigris, feia frontera amb Arm\xc3\xa8nia a causa de que la prov\xc3\xadncia de Kordjaiq i districte de Tmoriq i altres van ser integrats en el districte musulm\xc3\xa0; la capital era Mossul que servia a m\xc3\xa9s com a capital de tota la prov\xc3\xadncia. El Diyar Mudar era el curs mitj\xc3\xa0 de l\'Eufrates des de Kirkesion a Samosata, incloent Edessa (Urha, \xc3\xa0rab al-Ruha), Harran i altres. El Diyar Bakr era el districte m\xc3\xa9s proper a Arm\xc3\xa8nia i tenia com a capital a Amida o Diyarbakr. La ciutat de Nprkert (Martiri\xc3\xb2polis) fou rebatejada Mayyafarikin. Altres ciutats eren Arzn (\xc3\xa0rab Arzen) i Bale\xc5\xa1 (Bitlis); altres poblacions eren Angl (Anhil), Hani (a l\'iest de Nprkert), S\xc5\x82erd (\xc3\xa0rab Siirt), Hizan (a l\'est de Nprkert) i kiphas (\xc3\xa0rab Hisn Kayfa).\n_START_SECTION_\nEls Shayban\n_START_PARAGRAPH_\nEl primer l\xc3\xadder de la tribu Shaybani al Diyar Bakr fou al-Muthanna ben Haritha, que ja havia ajudat a les forces del califa a la vict\xc3\xb2ria a l\'Iraq i es va despla\xc3\xa7ar gradualment fins a establir-se al Alzniq  a la zona que fou coneguda con zona militar o frontera del Diyar Bakr (al-Tughur al-Bakriyya) a la zona del llac Covk (G\xc3\xb6lcik) i de Tluk (\xc3\xa0rab Duluk). Un destacat membre de la tribu fou Man ben Zayda al-Shaybani que va combatre contra els abb\xc3\xa0ssides als darrers dies del califat omeia (vers 750); despr\xc3\xa9s va salvar la vida al califa al-Mansur i fou nomenat governador del Iemen, c\xc3\xa0rrec que despr\xc3\xa9s va passar al seu fill Zayda ben Man.\n_START_SECTION_\nGovernants Shayb\xc3\xa0nides\n_START_PARAGRAPH_\nEl primer shayb\xc3\xa0nida que fou nomenat governador (ostikan) d\'Arm\xc3\xa8nia fou el germ\xc3\xa0 de l\'anterior, Yazid ben Mazyad ben Zaida al-Shaybani, nebot de Man ben Zaida, que va exercir el c\xc3\xa0rrec dues vegades sota Harun al-Rashid (786-809) quan encara la pol\xc3\xadtica oficial era colonitzar arm\xc3\xa8nia amb \xc3\xa0rabs. Fou governador d\'Arm\xc3\xa8nia i l\'Azerbaidjan, on va combatre als Khurramiyya, i el 795, despr\xc3\xa9s de governar Arm\xc3\xa8nia, fou enviat a sufocar la revolta del cap kharigita al-Walid ben Tarif al-Shaybani, membre de la seva pr\xc3\xb2pia tribu, que al front d\'un ex\xc3\xa8rcit s\'havia revoltat a la regi\xc3\xb3 de Mebin i causava dificultats a les forces califals. Yazid el va enfrontar en batalla i va aconseguir matar al seu parent. Coincidint amb un atac kh\xc3\xa0zar fou nomenat governador d\'Arm\xc3\xa8nia (per segona vegada) i d\'Azerbaidjan (799) i va aconseguir expulsar als kh\xc3\xa0zars. En temps del califa Al-Hadi va participar en la lluita contra el rebel persa Wandad-Hurmuzd al Tabaristan. Va morir el 801._NEWLINE_Yazid va establir molts \xc3\xa0rabs del grup R\xc3\xa0bia, m\xc3\xa9s que del grup Bakr (o sigui Shayb\xc3\xa0nides) durant el seu primer govern (787-788) fins a formar una majoria de poblaci\xc3\xb3. Es creu que aquestes col\xc3\xb2nies es van establir tant a Arm\xc3\xa8nia com a Shirwan on descendents de Yazid es van crear un principat hereditari al segle IX. El catholicos Hovhannes V Drachkhanakert, m\xc3\xa9s conegut con Joan Katholikos (899-931), diu que Yazid, en el seu govern, va robar a les esgl\xc3\xa9sies arm\xc3\xa8nies. _NEWLINE_Mort Yazid el 801 el va succeir en el seu govern el seu fill Asad ben Yazid, que tamb\xc3\xa9 va rebre el govern de Mossul i el 802 o 803 va exercir el govern un altra fill (germ\xc3\xa0 d\'Asad) Muh\xc3\xa0mmad ben Yazid. Aquest es va establir a la fortalesa de Shamakhi al Shirvan, des de on va governar, i a la part oriental d\'Aghu\xc3\xa0nia es va crear de fet un domini hereditari. El califa al-Amin va tornar a nomenar governador d\'Arm\xc3\xa8nia a Asad ben Yazid coincidint amb la revolta dels anomenats "conqueridors" (mutaghalliba, descendents dels primers \xc3\xa0rabs establerts a la zona) a Ib\xc3\xa8ria, Yahya ben Said (\xc3\xa0lies Kawkal al-Subh o  Estel de Matinada) i Ismail ben Shuaib. Asad va poder capturar als rebels per\xc3\xb2 com que despr\xc3\xa9s els va alliberar, fou destitu\xc3\xaft del c\xc3\xa0rrec de governador. _NEWLINE_El tercer fill de Yazid, Khalid ben Yazid ben Maziyad, va exercir per quatre vegades com a governador d\'Arm\xc3\xa8nia; la primera a l\'inici del califat d\'al-Mamun (813); en aquest govern va tenir bones relacions amb els nakharars i va acceptar regals d\'ells; la segona vegada (828-833) va combatre una rebel\xc2\xb7li\xc3\xb3 a Arm\xc3\xa8nia dirigida pel qaisita de Manazkert Sawada o Sevada ben Abd al-Hamid al-Djahhafi i va lluitar contra el rebel ib\xc3\xa8ric Muh\xc3\xa0mmad ben Attabi (que es va sotmetre) i contra Yazid ben Husn a Nakhitxevan. Fou igual de dur contra els armenis que contra els mutaghalliba. El 841 fou nomenat governador per tercera vegada pel califa al-Mutasim, per\xc3\xb2 la seva arribada va provocar la revolta al pa\xc3\xads i fou cridat immediatament. No obstant el califa al-Wathik (842-845) el va nomenar per quarta vegada i es va presentar amb un ex\xc3\xa8rcit amb el que va sufocar qualsevol intent de revolta. Va mkorir i fou enterrat a Dwin._NEWLINE_El va succeir el seu fill Muh\xc3\xa0mmad ben Khalid. Va combatre contra els rebels armenis i contra els tsanars (lazes) i especialment contra el rebel emir de Tiflis Ishaq ben Ismail ben Xuaib. El seu germ\xc3\xa0 Haytham fou emir de Shirvan i va agafar el t\xc3\xadtol de Xirwanxah (Shirvanshah). Els seus descendents van governar el pa\xc3\xads i foren coneguts com la dinastia Mazy\xc3\xa0dida del Xirvan, sent independents formalment del 861 al 1027 quan foren substitu\xc3\xafts per la dinastia Kesr\xc3\xa0nida de Xirvan. Muh\xc3\xa0mmad romania al seu domini del Duyar Bakr per\xc3\xb2 fou nomenat governador d\'Arm\xc3\xa8nia despr\xc3\xa9s de l\'expedici\xc3\xb3 de Bugha al-Kabir (857). Fou despr\xc3\xa9s altre cop governador, i per tercera vegada el 878. En aquesta darrera ocasi\xc3\xb3 va fer alian\xc3\xa7a amb l\'emir de l\'Apahuniq, Abu-l Ward, contra el pr\xc3\xadncep Aixot I el Gran (857-890), per\xc3\xb2 va fracassar i pel contrari fou Aixot el que el va acabar expulsant d\'Arm\xc3\xa8nia, on fou el darrer governador \xc3\xa0rab i shayb\xc3\xa0nida._NEWLINE_Els Shayb\xc3\xa0nides van conservar el Duyar Bakr. A la meitat del segle IX el poder a la regi\xc3\xb3 va passar a una nova branca que va conservar el poder fins a meitat del segle X, destacant Isa ben al-Shaykh que fou primer governador de S\xc3\xadria sent despr\xc3\xa9s enviat com a governador a Arm\xc3\xa8nia (govern que s\'hauria produ\xc3\xaft despr\xc3\xa9s del 870, abans del tercer govern de Muh\xc3\xa0mmad ben Khalid. El seu fill Ahmad ben Isa va intentar sotmetre a la casa zur\xc3\xa0dida d\'Arzen i fins i tot va planejar destruir el nou regne  d\'Arm\xc3\xa8nia, per\xc3\xb2 fou derrotat per forces del califa i va perdre gaireb\xc3\xa9 totes les seves possessions al Diyar Bakr.'